স্বাস্থ্য মন্ত্রণালয়ের একাধিক সূত্র জানায়, দীর্ঘদিন ধরে স্বাস্থ্য খাতের আলোচনার বড় এক অংশজুড়ে ছিল স্বাস্থ্যসেবা আইনের বিষয়টি। সরকারের আগের মেয়াদের স্বাস্থ্য ও পরিকল্পনা মন্ত্রী ডা. রুহুল হকের সময় এক দফা খসড়া প্রস্তুত করা হয়েছিল রোগী, চিকিৎসক ও চিকিৎসাপ্রতিষ্ঠান সুরক্ষা বিষয়ে আলাদা তিনটি আইনের জন্য। পরে তা নেমে আসে দুটিতে। একপর্যায়ে ওই দুটি পৃথক আইনের পথ থেকে সরে এসে বর্তমান স্বাস্থ্যমন্ত্রীর সময়ে করা হয় সম্মিলিত একটি আইনের খসড়া। সর্বশেষ গত বছর ‘চিকিৎসা সেবা আইন-২০১৬’ নামের খসড়াটি নিয়ে দফায় দফায় বৈঠক-সভা-সেমিনার চলে। খসড়াটি প্রায় চূড়ান্ত পর্যায়ে নিয়ে আসে স্বাস্থ্য ও পরিবার কল্যাণ মন্ত্রণালয়। কিন্তু একপর্যায়ে ওই প্রক্রিয়া থেমে যায়। এখন হঠাৎ করেই আবার শুরু হয়েছে সেই পৃথক দুটি আইন করার প্রস্তুতি, যা নিয়ে গতকাল মঙ্গলবার স্বাস্থ্য মন্ত্রণালয়ে এক দফা বৈঠক করা হয়েছে। গঠন করে দেওয়া হয়েছে একটি কমিটি। ডাক্তারদের একাংশের আপত্তির কারণেই অনেক দূর এগিয়ে এসেও সম্মিলিত ‘চিকিৎসা সেবা আইন-২০১৬’-এর খসড়া থেকে সরে আসার মতো অবস্থা তৈরি হয়েছে বলে জানায় ওই সূত্র।